
Okresný súd Michalovce 14C/3/2025 7725200428 04. 06. 2025 JUDr. Vladimír Červeňák ECLI:SK:OSMI:2025:7725200428.2
Uznesenie Okresný súd Michalovce v spore žalobcu: A. B., nar. XX.XX.XXXX, bytom C. X, XXX XX B., právne zast.: JUDr. Marián Prievozník, PhD., advokát, s.r.o., so sídlom Krmanova 1, 040 01 Košice-Staré Mesto proti žalovanému: D. E., nar. XX.XX.XXXX, bytom B. XXXX/XX, XXX XX E., o zaplatenie 27.500 Eur s prísl. takto rozhodol: I. Z r u š u j e platobný rozkaz zo dňa 30.04.2025, č. k. 14C/3/2025-22 v celom rozsahu. II. Konanie z a s t a v u j e. III. Stranám sporu náhradu trov konania nepriznáva. IV. Vracia žalobcovi krátený súdny poplatok za podanú žalobu vo výške 1.584 Eur, po právoplatnosti tohto uznesenia, prostredníctvom Slovenskej pošty, a.s. odôvodnenie: 1. Žalobca sa žalobou doručenou tunajšiemu súdu dňa 05.02.2025 domáhal, aby súd zaviazal žalovaného na zaplatenie sumy 27.500 Eur s príslušenstvom a na náhradu trov konania. 2. Súd vo veci vydal platobný rozkaz č.k. 14C/3/2025-22 zo dňa 30.04.2025, ktorým žalobnému návrhu v celom rozsahu vyhovel. 3. Podaním zo dňa 29.05.2025 vzal žalobca žalobu späť v celom rozsahu a navrhol, aby súd konanie zastavil a žiadnej zo strán sporu náhradu trov konania nepriznal, a to z dôvodu, že dňa 02.05.2025 žalovaný uhradil časť žalovanej sumy v rozsahu 2.000 Eur a dňa 26.05.2025 strany sporu podpísali Dohodu o splátkovom kalendári na zostávajúcu časť dlhu vo výške 25.500 Eur. Žalobca zároveň požiadal o vrátenie súdneho poplatku, keďže k späťvzatiu žaloby došlo pred prvým pojednávaním vo veci samej. 4. Podľa § 144 Civilného sporového poriadku (ďalej len „CSP“) žalobca môže vziať žalobu späť. 5. Podľa § 145 ods. 1 CSP, ak je žaloba vzatá späť celkom, súd konanie zastaví. 6. Podľa § 146 ods. 1 CSP, súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 7. Späťvzatie žaloby je jednostranný procesný úkon, ktorým žalobca prejavuje svoju vôľu nepokračovať ďalej v konaní s úmyslom dosiahnuť jeho zastavenie bez meritórneho rozhodnutia. Súd je povinný dispozičný prejav vôle žalobcu rešpektovať a po späťvzatí žaloby pokračuje v konaní tak, aby bolo toto konanie bez ďalšieho prejednania veci zastavené, resp. sčasti zastavené.
8. Nakoľko k späťvzatiu došlo pred predbežným prejednaním sporu, resp. prvým pojednávaním nebol potrebný súhlas žalovaného so späťvzatím žaloby. Za prvé pojednávanie treba považovať len také pojednávanie, na ktorom došlo k prejednaniu veci (R 28/1974). 9. Vzhľadom k tomu, že v danom prípade bolo späťvzatie žaloby podané pred uplynutím lehoty na podanie odporu voči platobnému rozkazu, o zrušení platobného rozkazu a o zastavení konania je povinný rozhodnúť súd prvej inštancie. 10. Späťvzatie žaloby je dispozitívny procesný úkon, ktorý patrí výlučne žalobcovi. Späťvzatie žaloby ako procesnoprávny úkon je prejavom autonómnej vôle žalobcu, s ktorým procesné normy spájajú ukončenie súdneho konania; teda je takou subjektívnou (zavinenou) skutočnosťou, ktorá bezprostredne vedie k zastaveniu konania. Vzhľadom na dispozitívny úkon žalobcu, ktorým vzal žalobu späť, súd v súlade s citovanými zákonnými ustanoveniami konanie vo veci zastavil. 11. Podľa § 256 ods. 1 CSP, ak strana procesne zavinila zastavenie konania, súd prizná náhradu trov konania protistrane. 12. Podľa § 262 ods. 1, 2 CSP, o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 13. Podľa § 257 CSP, výnimočne súd neprizná náhradu trov konania, ak existujú dôvody hodné osobitného zreteľa. 14. Dôvodom späťvzatia žaloby bolo uzatvorenie mimosúdnej dohody o predmete konania. O náhrade trov konania súd teda rozhodol v zmysle vyššie cit. ustanovení a stranám sporu náhradu trov konania nepriznal, pretože medzi nimi došlo k mimosúdnej dohode. 15. Žalobca v súvislosti s podanou žalobou uhradil súdny poplatok vo výške 1.600 Eur. 16. Podľa § 11 ods. 3 zákona č. 71/1992 Zb. v znení neskorších noviel, poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 17. Podľa § 11 ods. 4 zákona č. 71/1992 Zb. v znení neskorších noviel, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10 eura. Ak sa návrh vzal späť pred zaplatením poplatku, poplatok sa nevyrubuje. 18. Podľa § 11 ods. 6 písm. b) cit. zákona, orgány uvedené v §3, ktoré sú zapojené do centrálneho systému evidencie poplatkov, zašlú bez zbytočného odkladu odpis právoplatného rozhodnutia o vrátení poplatku alebo preplatku prevádzkovateľovi systému, ktorý poplatok alebo preplatok vráti najneskôr do 30 dní odo dňa doručenia odpisu právoplatného rozhodnutia o vrátení poplatku alebo preplatku; ak orgán štátnej správy súdov alebo orgán prokuratúry nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona a prevádzkovateľ systému vráti poplatok najneskôr do 30 dní odo dňa doručenia písomného upovedomenia. 19. Vzhľadom k tomu, že konanie bolo zastavené pred začatím prvého pojednávania, súd žalobcovi v súlade s citovanými zákonnými ustanoveniami vrátil krátený (o 1%) súdny poplatok vo výške 1.584,00 Eur tak, ako je to uvedené vo výroku tohto rozhodnutia. Poučenie: Proti tomuto rozhodnutiu možno podať odvolanie v lehote 15 dní od doručenia rozhodnutia na súde, proti ktorého rozhodnutiu smeruje.
V odvolaní sa popri všeobecných náležitostiach podania uvedie, proti ktorému rozhodnutiu smeruje, vakom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podľa § 365 ods. 1 CSP odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Podľa § 365 ods. 3 CSP odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

